CELEX: 62021TN0124
Language: ro
Date: 2021-02-25 00:00:00
Title: Cauza T-124/21: Acțiune introdusă la 25 februarie 2021 – Mariani și alții/Parlamentul

19.4.2021   
            
            
               RO
            
            
               Jurnalul Oficial al Uniunii Europene
            
            
               C 138/51
            
         
      Acțiune introdusă la 25 februarie 2021 – Mariani și alții/Parlamentul
      (Cauza T-124/21)
      (2021/C 138/68)
      Limba de procedură: franceza
      
         Părțile
      
      
         Reclamanți: Thierry Mariani (Paris, Franța) și alți 22 de reclamanți (reprezentant: F. Wagner, avocat)
      
         Pârât: Parlamentul European
      
         Concluziile
      
      Reclamanții solicită Tribunalului:
      
                  —
               
               
                  anularea articolului 1 din Regulamentul (UE, Euratom) 2020/2223 al Parlamentului European și al Consiliului din 23 decembrie 2020 de modificare a Regulamentului (UE, Euratom) nr. 883/2013 în ceea ce privește cooperarea cu Parchetul European și eficacitatea investigațiilor Oficiului European de Luptă Antifraudă (JO 2020, L 437, p. 49) și, în special, a articolului 3 alineatul (11), a articolului 4 alineatul (2) literele (a) și (b), a articolului 5 litera (a) alineatul (1), a articolului 7 litera (b) alineatul (3a), a articolului 9a alineatele (1)-(4), astfel cum au fost modificate și adăugate;
               
            
                  —
               
               
                  obligarea Parlamentului European la plata tuturor cheltuielilor de judecată.
               
            
         Motivele și principalele argumente
      
      În susținerea acțiunii, reclamanții invocă un motiv unic, întemeiat pe încălcarea Cartei drepturilor fundamentale a Uniunii Europene (denumită în continuare „Carta”), a Convenției europene a drepturilor omului, a principiilor generale recunoscute de jurisprudență, a Protocolului privind privilegiile și imunitățile deputaților, a Regulamentului de procedură al Parlamentului European și a Statutului deputaților.
      Reclamanții invocă faptul că actul atacat ar permite Oficiului European de Luptă Antifraudă (OLAF) să aibă acces, fără preaviz și fără întârziere, la toate informațiile, precum și la incintele deputaților și ale asistenților lor, fără mandatul unui magistrat independent, astfel cum este regula în orice stat democratic.
      Reclamanții critică, de asemenea, actul atacat pentru motivul că, în opinia lor, ar permite OLAF accesul la dispozitivele private și la extrasele de cont și la conturile bancare ale deputaților și ale asistenților lor.
      Reclamanții consideră că o astfel de anchetă, astfel de proceduri de investigație, vor putea fi declanșate de OLAF pe baza unui simplu denunț anonim și se tem ca deputații, în special atunci când aparțin opoziției parlamentare, să nu fie la discreția presiunilor, a șantajelor și a altor intimidări, pe baza unui simplu denunț anonim, ceea ce ar putea influența activitatea lor parlamentară.
      Reclamanții susțin, de asemenea, că controlorul garanțiilor procedurale nu este un organ independent cum ar fi un judecător de instrucție în privința anchetatorilor membri ai poliției judiciare, pentru motivul că acest controlor este numit de Comisie și că mijloacele sale depind de aceasta. Reclamanții consideră că un astfel de sistem nu oferă nicio garanție de imparțialitate în privința aleșilor opoziției care ar putea face obiectul investigațiilor OLAF.
      Reclamanții mai susțin că actul atacat repune în discuție principiile generale ale dreptului Uniunii consacrate la articolele 7 și 8 din Cartă, pentru motivul că ar permite OLAF să aibă acces la informații care nu îl privesc nici pe acesta, nici Parlamentul sau vreo instituție europeană.
      În sfârșit, reclamanții consideră că actul atacat repune în discuție principiile generale ale dreptului Uniunii consacrate la articolele 8 și 9 din Protocolul privind privilegiile și imunitățile deputaților, pentru motivul că regulamentul atacat permite OLAF să încalce imunitatea deputaților fără ca o instituție judiciară să fi solicitat în prealabil și, a fortiori, fără să fi obținut ridicarea imunității parlamentare a acestora și fără să fie vorba despre o operațiune flagrantă. Potrivit reclamanților, regulamentul atacat permite OLAF și, prin urmare, Parlamentului European care l-ar solicita, să eludeze imunitatea și inviolabilitatea parlamentarilor pentru a avea acces la elemente la care, în caz contrar, OLAF nu ar avea acces.